Fl-10 ta' Ottubru 2019, il-Kunsill qabel li jneħħi l-Emirati Għarab Magħquda u l-Gżejjer Marshall mil-lista tal-UE ta' ġurisdizzjonijiet li ma jikkooperawx għal finijiet ta' taxxa. Il-Kunsill sab ukoll li l-Albanija, il-Costa Rica, il-Mauritius, is-Serbja u l-Iżvizzera huma konformi mal-impenji kollha dwar il-kooperazzjoni fil-qasam tat-taxxa. Kemm l-Emirati Għarab Magħquda kif ukoll il-Gżejjer Marshall għaddew ir-riformi meħtieġa biex jimplimentaw l-impenji li kienu ħadu biex sa tmiem l-2018 itejbu l-qafas tal-politika tat-tassazzjoni tagħhom bl-introduzzjoni ta' rekwiżiti ta' sustanza ekonomika. Konsegwentement, l-Emirati Għarab Magħquda issa huma konformi mal-impenji kollha dwar il-kooperazzjoni fil-qasam tat-taxxa u jistgħu jitneħħew mil-lista. Il-Gżejjer Marshall ser jitmexxew mill-anness I għall-konklużjonijiet għall-anness II billi l-impenji tal-pajjiż rigward l-iskambji ta' informazzjoni fuq talba għadhom qed jiġu mmonitorjati mill-grupp dwar il-kodiċi tal-kondotta tal-Kunsill sakemm joħorġu r-riżultati tar-rieżami tal-Forum Globali tal-OECD dwar it-trasparenza u l-iskambju ta' informazzjoni. L-Albanija, il-Costa Rica, il-Mauritius, is-Serbja u l-Iżvizzera implimentaw ir-riformi meħtieġa kollha qabel l-iskadenza tagħhom biex jikkonformaw mal-prinċipji tal-UE ta' governanza tajba fil-qasam tat-taxxa. Dawn il-pajjiżi ser jitneħħew mill-anness II għall-konklużjonijiet. Il-Kunsill irreveda wkoll is-sitwazzjoni tal-ġurisdizzjonijiet wara t-tmiem tal-eċċezzjoni ta' "tnejn minn tlieta" għall-kriterji ta' trasparenza fiskali fit-30 ta' Ġunju 2019. L-eċċezzjoni kienet tipprevedi li l-pajjiżi li jonqsu milli jikkonformaw ma' wieħed biss mit-tliet sottokriterji ta' trasparenza fiskali ma jkunux elenkati fl-anness I. Il-Kunsill ikkonkluda li l-ġurisdizzjonijiet kollha kkonċernati ssodisfaw it-tliet kriterji ta' trasparenza fiskali tal-UE. B'mod partikolari, fir-rigward tas-sitwazzjoni tal-Istati Uniti, il-Kunsill qabel li n-netwerk tiegħu ta' arranġamenti ta' skambju ta' informazzjoni huwa wiesa' biżżejjed biex ikopri l-Istati Membri kollha tal-UE, li effettivament jippermetti kemm l-iskambju ta' informazzjoni fuq talba kif ukoll l-iskambju awtomatiku ta' informazzjoni f'konformità mal-istandards internazzjonali u l-ħtiġijiet rispettivi taż-żewġ naħat. Barra minn hekk, il-Kunsill approva aktar aġġornamenti tal-anness II u gwida dwar reġimi ta' eżenzjoni ta' dħul minn sorsi barranin. Il-Kunsill ECOFIN tat-12 ta' Marzu 2019 kien innota bi tħassib is-sostituzzjoni ta' reġimi fiskali preferenzjali dannużi b'reġimi bħal dawn b'effett simili f'ċerti ġurisdizzjonijiet. Kuntest Il-lista tal-UE tikkontribwixxi għall-isforzi li għaddejjin għall-prevenzjoni tal-evitar tat-taxxa u l-promozzjoni ta' prinċipji ta' governanza tajba bħat-trasparenza fiskali, it-tassazzjoni ġusta jew l-istandards internazzjonali kontra l-erożjoni tal-bażi tat-taxxa u t-trasferiment tal-profitt. Il-lista ġiet stabbilita f'Diċembru 2017 u tinsab fl-anness I tal-konklużjonijiet adottati mill-Kunsill. Il-konklużjonijiet fihom ukoll it-tieni anness li jinkludi ġurisdizzjonijiet li ħadu impenji suffiċjenti biex jirriformaw il-politiki tat-tassazzjoni tagħhom u li r-riformi tagħhom qed jiġu mmonitorjati mill-grupp tal-Kunsill dwar il-kodiċi ta' kondotta dwar it-tassazzjoni tal-intrapriżi. Disa' ġurisdizzjonijiet jibqgħu fil-lista ta' ġurisdizzjonijiet li ma jikkooperawx: Is-Samoa Amerikana, il-Belize, Fiġi, Guam, l-Oman, Samoa, Trinidad u Tobago, il-Gżejjer Verġni tal-Istati Uniti u Vanuatu. Il-ħidma fuq il-lista tal-UE ta' ġurisdizzjonijiet li ma jikkooperawx hija proċess dinamiku. Il-Kunsill ser ikompli jirrieżamina u jaġġorna regolarment il-lista fl-2019, filwaqt li talab proċess aktar stabbli mill-2020 (żewġ aġġornamenti fis-sena). Nota ta' Ottubru 2019 lill-Kunsill dwar l-aġġornament tal-lista tal-UE ta' ġurisdizzjonijiet li ma jikkooperawx dwar it-tassazzjoni tal-intrapriżi Politika - Lista tal-UE ta' ġurisdizzjonijiet li ma jikkooperawx Ara l-paġna tal-laqgħa